Akken dimi yekcem s axxam, tqabel-it-id tsedder di tesga, asebberber mazal-it ɣef wudem-is. Yaweḍ ɣer-s, yefsi-as akerzi d umendil-nni ɣef wudem-is: yaf-itt …allen-is ẓẓant di lqaεa, aqadum-is d awraɣ am win n lmeyyet, ifassen-is d leεḍam-is yakk la ttergigin am tin tuɣ tawla. Yuɣ lḥal yeẓra: ayenni yakk si lxuf: tugad: tugad…am tejḥiḥt-nni tameẓyant ara yeskaden deg uεudiw mi ara d-iteddu ɣer-s ad d-ineggez fell-as ad tt-isebbeb. Yeẓra walakin, natta yessedhec-it: di lεuḍ i deg ara yessexsi tafat iwakken ad tt-yeεnu, irfed lmeṣbaḥ, iwenneε-as taftilt, isers-itt akken ara mwalin. Yawi-d lkursi, yeqqim iqubel-itt. Yecmumeḥ cwiṭ s teḍsa, ihḍer-as: d wagi i d lfeṛḥ tferḥeḍ s zwaǧ -nneɣ? Aql-akem d tawraɣt am tin yemmuten! Rfed-d allen-im, sked-iyi-d. Yak, tura ur tesεiḍ ara tseḍḥiḍ neɣ ara tagadeḍ deg-i!